Ferðin hefst í heimsborginni Hamborg , borg sem hefur svo sannarlega eitthvað upp á að bjóða fyrir alla . Einstaka borgarmynd við Alster vatn , fögur torg og byggingar , garðar og verslanir og þarna eru einnig listasöfn og fílharmóníusveit á heimsmælikvarða . Í Hamborg hófu líka Bítlarnir sinn glæsta feril . Þetta er svo sannarlega borg sem aldrei sefur . Seinni hluta ferðarinnar er dvalið í Stralsund , fallegri borg með heildstæðan miðaldablæ sem á sér sögu samofna veldi Hansakaupmanna . Á leiðinni þangað verður komið við í Lübeck , perlu Norður-Þýskalands . Einstök menningarborg , sem oft er nefnd drottning hafsins og marsipangerðar . Það undrar engan sem þangað kemur að borgin skuli vera á heimsminjaskrá UNESCO . Frá Stralsund förum við í áhugaverðar dagsferðir en allir staðirnir sem við heimsækjum eiga sér mikla sögu . Stralsund og eyjarnar Rügen og Usedom voru hluti af Þýska alþýðulýðveldinu og því að mestu utan alfaraleiðar fram að sameiningu þýsku ríkjanna . Eyjarnar eru tengdar við meginland Þýskalands með brúm . Þetta eru mjög fallegir staðir sem alltof fáir þekkja . Usedom eyja er að hluta í Póllandi og stutt heimsókn yfir landamærin mun gefa okkur innsýn í sögu og stöðu Póllands . Flogið er til Hamborg , brottför frá Keflavík kl. 7:50 en mæting í Leifsstöð 2,5 klst. fyrir brottför . Við lendum í Hamborg kl. 13:10 og ökum stutta leið á hótelið . Eftir að hópurinn hefur komið sér fyrir verður farið í stutta gönguferð til að kanna miðbæjarkjarnann , ána Alster , göngusvæðið Jungfernstig og fallegar verslunargötur sem eru skammt undan . Hamborg er önnur fjölmennasta borg Þýskalands , lífleg og heillandi borg við Alster vatn . Á þýsku er hún oft kölluð „ Das Tor zur Welt “ eða hliðið að heiminum . Ástæðan er hagstæð lega hennar við ofanverða ósa Elbu og er hún meðal stærstu hafnar - og verslunarborga í heimi . 9. ágúst │ Skoðunarferð um Hamborg Eftir góðan morgunverð verður farið í áhugaverða skoðunarferð um Hamborg . Byrjum á að aka um borgina , fram hjá óperunni , leikhúsinu , tónlistarhöllinni , listasafninu og Michaelis kirkjunni , sem er eitt helsta kennileiti borgarinnar . Þá liggur leiðin að höfninni og um elstu hverfi borgarinnar . Hamborg er talin grænasta borg landsins og skartar miklum fjölda fallegra garða . Þeir sem vilja geta svo í lok skoðunarferðarinnar skoðað Holstein bjórverksmiðjuna . Fræðumst um hvernig þessi úrvals bjór er bruggaður og smökkum á framleiðslunni . Síðdegis gefst góður tími til að kíkja í búðir og skoða sig um á eigin vegum . Um kvöldið býðst þeim sem vilja að skoða hið margrómaða Reeperbahn skemmtanahverfi þar sem m.a . Bítlarnir hófu sinn glæsta feril . 10. ágúst │ Marsipan í Lübeck Í dag kveðjum við Hamborg og höldum til Stralsund með viðkomu í Lübeck . Lübeck er ein fegursta borg Norður-Þýskalands . Borgin er ekki svo stór , með rétt rúmlega 200.000 íbúum , en á sér engu að síður margbrotna sögu . Hún var með þýðingarmeiri hafnar - og verslunarborgunum á miðöldum þegar veldi Hansakaupmannanna var og hét . Lübeck státar m.a. af því að hafa alið þrjá Nóbelsverðlaunahafa . Við skoðum þessa yndislegu borg , sem er á heimsminjaskrá UNESCO og án efa mun iðandi mannlífið , aldagömul sagan og fallegu byggingarnar heilla okkur á þessari göngu um borgina . Farið verður í Marzipan-Speicher en Speicher er orð yfir geymslur . Þarna voru áður geymdar hinar verðmætu möndlur Lübecks en þær eru notaðar til framleiðslu á marsipani . Við getum litið inn á marsipansýningu og séð þar líkön úr marsipani t.d. af frægum kirkjum og byggingum ; hreinustu listaverk . Áfram heldur svo ferðin til Stralsund en þangað verðum við komin síðdegis . 11. ágúst │ Stralsund leynir á sér Í dag kynnumst við Stralsund en það gerum við fótgangandi í rólegheitunum . Þeir sem ekki þekkja þá borg geta látið sig hlakka til að koma í enn eina fagra borg , sem byggðist að stórum hluta á tímum Hansakaupmannaveldisins . Borgin stendur við sjóinn , þar er einstaklega falleg höfn og hafnarsvæði og líka baðströnd . Við förum í gönguferð um borgina og tækifæri gefst til að skoða Ozeaneum sem er einstakt og margverðlaunað sjávarlífssafn . Þetta er stærsta safn sinnar tegundar í Þýskalandi og var kjörið safn Evrópu árið 2010 . Hægt er að fara í bátsferð um hafnarsvæðið og svo ættu menn að gefa sér tíma í að rölta um gamla bæinn og sjá sem mest af undurfögrum miðaldabyggingum frá tímum Hansakaupmanna . 12. ágúst │ Rügen , eyjan undurfagra Eyjan Rügen er rómuð fyrir náttúrfegurð . Skoðum hvítar sandstrendur og sandsteinakletta í Jasmund þjóðgarðinum . Þar ber hæst Königsstuhl kletturinn , sem að margra mati er einn og sér næg ástæða til að heimsækja eyjuna Rügen . Við heimsækjum strandbæinn Binz og kynnum okkur strandmenningu sem er svo allt öðruvísi en menn eiga að venjast í Suður-Evrópu . Í nágrenni Binz er Prora , byggingarferlíki nasista , 4,5 km á lengd . Þetta óvenjulega mannvirki átti að vera sameiginleg orlofsbygging fyrir um 20 þúsund manns . Í byggingunni er í dag mjög áhugavert safn sem vert er að skoða . Það segir m.a. sögu hugmyndafræðinnar að baki þessarar byggingar , sem á sér enga hliðstæðu í sögunni . 13. ágúst │ Strandmenning á Usedom og sýnishorn af Póllandi Ökum til eyjunnar Usedom , sem einkum er þekkt fyrir fallegar sandstrendur og strandbæi . Austasti hluti eyjunnar tilheyrir Póllandi og við byrjum á því að keyra til pólsku borgarinnar Świnoujście eða Swinemünde . Świnoujście fór mjög illa í síðari heimsstyrjöldinni og ber þess enn glögg merki . Við kynnumst Póllandi stuttlega í gegnum söguna og tökum stöðu mála þar í dag eftir að landið hefur verið í Evrópusambandinu í 15 ár . Við stöldrum við í miðbæ Świnoujście , þar sem gefst kostur á að smakka á pólskum pylsum svo ekki sé talað um Zybrawka vodkann og Tyskie bjórinn . Stoppum einnig við landamærin á stærsta sölumarkaði Póllands , þar sem keppst er um að selja allt milli himins og jarðar og hreint ótrúlegt að skoða óvenjulegt úrval söluvarningsins . Á heimleiðinni skoðum við hinn stórglæsilega strandbæ Heringsdorf , þar sem Wilhem Þýskalandskeisari sótti í náttúrufegurð og heilnæmt sjávarloft . Heringsdorf er með fagrar hvítar sandstrendur , bryggju og göngustíga sem tekist hefur að halda við sem næst því upprunalega . Norður-þýsk strandmenning rekur sögu sína aftur til 19. aldar . Standbæjararkitektúrinn á þessum slóðum er einstakur , svo ekki sé talað um strandkörfurnar . Nægur tími verður til að fá sér hressingu og njóta strandbæjarstemningarinnar og sóla sig jafnvel í strandkörfu . 14. ágúst │ Stríðsminjar í Peenemünde & frjáls eftirmiðdagur í Stralsund Söguáhugafólk kemur ekki á þessar slóðir án þess að skoða Peenemünde en þar voru hinar alræmdu sprengjuverksmiðjur í síðari heimsstyrjöldinni . Nú er þar Peenemünde safnið , sem sýnir og segir sögu af smíði á vopnum , sprengjum og kafbátum . Hægt er að fara um borð í kafbát frá síðari heimstyrjöldinni . Eftir hádegi gefst nægur tími til að njóta Stralsund , fara í verslanir , á söfn nú eða á ströndina . 15. ágúst │ Heimferð & akstur og flug frá Berlín Eftir frábæra ferð verður ekið frá Stralsund til Berlínar . Brottför er kl. 14:15 og lending í Keflavík kl. 15:50 að staðartíma . Fararstjóri getur fært dagskrárliði á milli daga eftir þörfum þegar komið er á staðinn .